ମୃତକମାନେ କେବଳ ସାନିଟାଇଜର ପିଇଛନ୍ତି ନା ତା' ସହ ଅନ୍ୟ କିଛି ରାସାୟନିକ ପଦାର୍ଥ ମିଶେଇ ପିଇଛନ୍ତି ତାହା ଜାଣିବାକୁ ପୋଲିସ୍ ଚେଷ୍ଟା କରୁଛି । ମୃତକମାନଙ୍କ ମଧ୍ୟରେ ତିନି ଜଣ ଭିକାରୀ ଅଛନ୍ତି ।
ହାଇଦ୍ରାବାଦଃ ଆନ୍ଧ୍ର ପ୍ରଦେଶର (Andhra Pradesh) ପ୍ରକାଶମ (Prakasham) ଜିଲ୍ଲା ଅନ୍ତର୍ଗତ କରାମଚେଡୁ (Karamchedu)ରେ କୋଭିଡ-୧୯ (COVID-19) ମହାମାରୀ ଯୋଗୁଁ ଜାରି ଥିବା ଲକଡାଉନ୍ ଯୋଗୁଁ ତିନି ଦିନ ଧରି ମଦ ପିଇବାକୁ ନ ପାଇବାରୁ ଶେଷରେ ସାନିଟାଇଜର୍ ପିଇଲେ କିଛି ଲୋକ । ସେମାନଙ୍କ ମଧ୍ୟରୁ ୯ ଜଣଙ୍କର ମୃତ୍ୟୁ ଘଟିଛି ।
ବୁଧବାର ବିଳମ୍ବିତ ରାତିରେ ଜଣଙ୍କର ମୃତ୍ୟୁ ହୋଇଥିବା ବେଳେ ଅନ୍ୟ ଦୁଇ ଜଣଙ୍କତ ଗୁରୁବାର ରାତିରେ ମୃତ୍ୟୁ ଘଟିଛି। ଶୁକ୍ରବାର ସକାଳେ ଅନ୍ୟ ଛଅ ଜଣଙ୍କର ମଧ୍ୟ ମୃତ୍ୟୁ ଘଟିଛି ।
ମୃତମାନଙ୍କର ମଧ୍ୟରେ ଏ ଶ୍ରୀନୁ (୨୫), ବି ତିରୁପତାୟା (୩୭), ଜି ରାମିରେଡି(୬୦), କାଦିଆମ୍ ରାମାୟା (୨୯), ରାମନାୟା (୬୫), ରାଜିରେଡି(୬୫), ବାବୁ(୪୦), ଚାର୍ଲ୍ସ (୪୫) ଓ ଅଗଷ୍ଟାଇନ(୪୭) ଅଛନ୍ତି ବୋଲି ପୋଲିସ୍ ସୂତ୍ରରୁ ଜଣାପଡ଼ିଛି ।
କୋଭିଡ-୧୯ (COVID-19) ସଂକ୍ରମଣ ବୃଦ୍ଧି ହେଉଥିବାରୁ ଆନ୍ଧ୍ର ପ୍ରଦେଶର ପ୍ରକାଶମ୍ ଜିଲ୍ଲା ସମେତ ଅନ୍ୟ ଜିଲ୍ଲାରେ ମଦ ଦୋକାନଗୁଡିକ ବନ୍ଦ ରହିଛି । ସେଇଥି ପାଇଁ ଲୋକେ ମଦ ପିଇବାକୁ ନ ପାଇ ତା' ବଦଳରେ ହ୍ୟାଣ୍ଡ ସାନିଟାଇଜର ପିଇଦେଇଥିଲେ ବୋଲି ଅନୁସନ୍ଧାନକାରୀ ପୋଲିସ୍ କହିଛି ।
ମୃତକମାନଙ୍କ ମଧ୍ୟରେ ତିନି ଜଣ ଭିକାରୀ ଅଛନ୍ତି । ସେମାନଙ୍କ ମଧ୍ୟରୁ ଦୁଇ ଜଣ ସ୍ଥାନୀୟ ମନ୍ଦିରରେ ଭିକ ମାଗୁଥିବା ବେଳେ ଗୁରୁବାର ରାତିରେ ପେଟ ଜଳା ପୋଡ଼ା ହେବାର ଅଭିଯୋଗ କରିଥିଲେ । ଜଣଙ୍କର ତୁରନ୍ତ ମୃତ୍ୟୁ ହୋଇଥିବା ବେଳେ ଅନ୍ୟ ଜଣଙ୍କୁ ଡାରସିର ଏକ ଡାକ୍ତରଖାନାକୁ ସ୍ଥାନାନ୍ତର କରାଯାଇଥିଲା । ସେଠାରେ ଚିକିତ୍ସା ସମୟରେ ତାଙ୍କର ମୃତ୍ୟୁ ହୋଇଥିଲା।
ଶୁକ୍ରବାର ସକାଳେ ଆଉ ଛଅ ଜଣଙ୍କୁ ଡାକ୍ତରଖାନାରେ ଭର୍ତ୍ତି କରାଯାଇଥିଲା । ସେମାନେ ଚିକିତ୍ସା ସମୟରେ ମୄତ୍ୟୁ ବରଣ କରିଥିଲେ । ଏହି ପ୍ରକାର ଅଭିଯୋଗ ସହିତ ଆଉ କିଛି ଲୋକଙ୍କୁ ଡାକ୍ତରଖାନା ଅଣାଯାଇଛି କି ନାହିଁ ପୋଲିସ ଜାଣିବାକୁ ଚେଷ୍ଟା କରିଥିଲା। ପୋଲିସ ଅଧୀକ୍ଷକ ସିଦ୍ଧାର୍ଥ କୌଶଳ ଏହି ଘଟଣାର ତଦନ୍ତ ନିର୍ଦ୍ଦେଶ ଦେଇଛନ୍ତି । ସେ କହିଛନ୍ତି ଯେ ଏହି ଅଞ୍ଚଳର ଦୋକାନରୁ ସାନିଟାଇଜର ଜବତ କରାଯାଇ ରାସାୟନିକ ବିଶ୍ଳେଷଣ ପାଇଁ ପଠାଯାଇଛି ।
ପୀଡ଼ିତମାନେ କେବଳ ସାନିଟାଇଜର ବ୍ୟବହାର କରିଛନ୍ତି ନା ଅନ୍ୟ ରାସାୟନିକ ପଦାର୍ଥ ତା' ସହ ମିଶ୍ରଣ କରିଛନ୍ତି ତାହା ପୋଲିସ ଜାଣିବାକୁ ଚେଷ୍ଟା କରୁଛି । କୋଭିଡ-୧୯ (COVID-19) ମାମଲା ବଢୁଥିବା ଦୃଷ୍ଟିରୁ କୁରିଚେଡୁ (Kurichedu) ଓ ଏହାର ଆଖପାଖ ଗ୍ରାମଗୁଡିକରେ ଲକଡାଉନ୍ ଯୋଗୁଁ ଗତ ଦଶ ଦିନ ଧରି ସମସ୍ତ ମଦ ଦୋକାନ ବନ୍ଦ ରହିଥିଲା ।
